ይሁን እንጂ ዛሬ ላይ በምንኖረው ኢትዮጵያዊያን ዘንድ ቆም ብለን ስለ መፃሕፍትና ንባባችን ባሕል ማየት ጠቀሜታ ያለው ጉዳይ ነው። ዛሬ በሕይወት ላለነው ኢትዮጵያውያን አያሌ የጋራ መኖርያ ቤቶች እየተገነቡልን ነው። ሪል ስቴቶችም አያሌዎች ናቸው። እነዚህ ቤቶች መኝታ ክፍል፣ እንግዳ መቀበያ ሳሎን፣ ኪችን እና መፀዳጃ ቤት ሲኖራቸው የመጽሐፍት ቤት ግን የላቸውም። መፃሕፍት ውስጥ ብዙ ሰዎች አሉ። ታላላቅ ምሁራን፣ ነገስታት፣ ሕዝቦች፣ ማኅበረሰቦች ወዘተ ውስጣቸው ይርመሰመሳሉ። ሀገራት በመፅሐፍት ውስጥ ይገነባሉ፣ ጦርነቶች ይካሄዳሉ፣ አሸናፊና ተሸናፊዎች ታሪክ ይጽፋሉ። ሕዝብ ፍርድ ይሰጣል። ወንዞች ይፈሳሉ። ማዕበሎች ይነሳሉ። መፅሕፍት የማያቋርጥ እንቅስቃሴ ያለባቸው የሕይወት ድርሳን ናቸው። ስለዚህ ለመፃሕፍቶቻችንም የክብር ቤት፣ አንዲት ክፍል ያስፈልጋቸዋል። የመፃሕፍት ቤት የሌለው ሕንፃ መስኮት እንደሌለው ቤት ጨለማ ነው ይባላል።
